Sisuliselt on Eesti teinud seda, mida rääkis oma riigi kohta uhkusega Euroopa Liidu narkoseirekeskuse nõukogu esimees ja Portugali riiklik narkokoordinaator João Goulão. Nagu Portugalis, karistatakse ka Eestis narkootikumide omamist administratiivsüüteona ehk meie mõistes väärteona.

Sisuliselt on asi aga veel rohkem dekriminaliseeritud, kui seda lubab seadus. Väikeste koguste omamise eest karistatakse isegi väärteo korras igal aastal eelmisega võrreldes ligi kolmandiku vähem, kuigi, nagu möönab Tallinna Laste Turvakeskusse juht Erki Korp, satuvad noored narkomaanid hoopis üha enam selle keskuse huviorbiiti.

Illegaalse, kuid samas strateegilise majandusharu ehk narkootikumide käitlemise dekriminaliseerimine toimub Eestis ilma mingisuguse koordineeritud poliitikata. Nagu ikka, uriseb iga lõvi meie riigivapil omaette.

Riigi justiitslõvi tahab oma arust parimat ehk represseeritud elanikkonna osatähtsuse vähendamist ja dekriminaliseerib selleks narkomaania kui kuriteo. Täitevõimu lõvi politsei teeb aga lisaks justiitslõvile tiigrihüppe ja tajudes mõttetut raiskamist kallite narkoväärtegude menetlemisel, ajab „kripkotikeste“ omanike suhtes silma nii-öelda pilukile. Kalli narkoekspertiisi määramisel ei ole ju vahet, kas tegu grammi või tonniga, mistõttu on võitlus tähtsusetute tuuleveskitega suurte narkolastide konfiskeerimise kõrval mõttetu kulutamine.

Kolmas asjaline ehk sotsiaallõvi oma liigikaaslastega ühte jalga joosta aga ei jõua. Kui narkomaania on haigus, siis peab ju teda ravima, kuid kuidas sa ravid, kui enamus patsiente seda ei taha. Endised koostööpartnerid (lõvid) on enda jaoks probleemi lahendanud, andes kolmandale lõvile tundmatu arvu patsiente lihtsalt üle. Uuringud näitavad jätkuvalt aga tarvitamise kasvu ja seda eriti noorte hulgas.

Samuti hiilib tõusule lihtne varavastane tänavakuritegevus, mis on iseloomulik just keskpärasele narkotarbijale. Kirsiks tordil on kümned narkosõltlastest vabakutselised prostituudid ennast Tallinnas pakkumiseks üles rivistanud lausa Sõle politseimaja külje alla. Sellist liberaalsuse paraadi ei näe juba isegi Amsterdamis mitte.